জো ডেনলি
যোসেফ লিয়াম ডেনলি (ইংরেজি: Joe Denly; জন্ম: ১৬ মার্চ, ১৯৮৬) জন্মগ্রহণকারী প্রথিতযশা ইংরেজ পেশাদার আন্তর্জাতিক ক্রিকেটার। ইংল্যান্ড ক্রিকেট দলের অন্যতম সদস্য তিনি। ঘরোয়া প্রথম-শ্রেণীর ক্রিকেটে কেন্টের প্রতিনিধিত্ব করছেন তিনি। দলে তিনি মূলতঃ শীর্ষসারির ডানহাতি ব্যাটসম্যান হিসেবে খেলছেন। এছাড়াও মাঝে-মধ্যে লেগ ব্রেক বোলিং করে থাকেন জো ডেনলি। কেন্টের পক্ষে বয়সভিত্তিক ক্রিকেটে খেলতে শুরু করেন। এরপর কাউন্টি ত্যাগ করে মিডলসেক্সে চলে যান। সেখানে পেশাদারী পর্যায়ে মিডলসেক্সের পক্ষে ২০১২ থেকে ২০১৪ সাল পর্যন্ত তিন মৌসুম খেলেন। ২০১৮ সালে প্রফেসনাল ক্রিকেটার্স অ্যাসোসিয়েশন কর্তৃক বর্ষসেরা খেলোয়াড়ের পুরস্কার লাভ করেন ও মৌসুমের সর্বাপেক্ষা মূল্যবান খেলোয়াড় হিসেবে নামাঙ্কিত হন। ইংল্যান্ডের পক্ষে ওডিআই ও টুয়েন্টি২০ আন্তর্জাতিকে জো ডেনলি অংশগ্রহণ করেছেন। বয়সভিত্তিক ক্রিকেটে ইংল্যান্ডের পক্ষে অংশ নেন। ২০০৯ থেকে ২০১০ সালের মধ্যে ১৪টি একদিনের খেলায় অংশগ্রহণের পর জাতীয় দল নির্বাচকমণ্ডলীর দৃষ্টি নিবদ্ধ হয়। কেন্টের পক্ষে দুইটি চমৎকার মৌসুম অতিবাহন করার পর ২০১৮ সালে টেস্ট ও ওডিআই দলে তাকে অন্তর্ভুক্ত করা হয়।